REGOLAMENT TAL-KUMMISSJONI (KE) Nru 750/2005
tat-18 ta' Mejju 2005
dwar in-nomenklatura ta' pajjiżi u territorji għall-istatistika tal-kummerċ barrani tal-Komunità u l-istatistika tal-kummerċ bejn l-Istati Membri
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru. 1172/95 tat-22 ta’ Mejju 1995 rigward il-kummerċ tal-merkanzija bejn il-Komunità u l-Istati Membri u pajjiżi li m’humiex membri (1), u partikolarment l-Artikolu 9 tiegħu,
Billi:
(1)
Ir-Regolament tal-Kummissjoni (KE) Nru. 2081/2003 tas-27 ta’ Novembru 2003 dwar in-nomenklatura ta’ pajjiżi u territorji għall-istatistiċi tal-kummerċ barrani tal-Komunità u statistiċi tal-kummerċ bejn l-Istati Membri (2) stabbilixxiet il-versjoni valida nhar l-1 ta’ Jannar 2004.
(2)
Il-kodifikazzjoni alfabetika ta’ pajjiżi u territorji huwa bbażat fuq l-ISO alpha 2 ta’ livell stabbilit, sakemm huwa kumpatibbli mat-talbiet tal-leġislazzjoni tal-Komunità.
(3)
Huwa meħtieġ li s-Serbja, il-Montengro u l-Kosovo jiġu identifikati separatament (kif iddefinit fir-Reżoluzzjoni 1244 tal-Kunsill tas-Sigurtà tan-Nazzjonijiet Uniti ta' l-10 ta' Ġunju 1999) għat-tmexxija ta' ftehimiet dwar il-kummerċ ta' prodotti tat-tessuti konklużi bejn xi wħud mit-territorji u l-Komunità Ewropea. Bl-istess mod, il-kondizzjonijiet stipulati fid-dispożizzjonijiet komunitarji dwar id-dikjarazzjoni ta’ l-oriġni tal-prodotti kkummerċjati mal-pajjiżi terzi jeħtieġu l-ħolqien ta’ kodiċi speċifiku għad-determinazzjoni ta’ l-oriġini komunitarja tal-prodotti.
(4)
Għalhekk huwa xieraq li tiġi stabblilita verżjoni ġdida ta’ din in-nomenklatura li żżomm kont ta’ l-affarijiet il-ġodda kif ukoll tat-tibfil li jaffettwa ċerti kodiċi.
(5)
Huwa xieraq li jkun stipulat perijodu ta' tranżizzjoni li jħalli ċerti Stati Membri li jaddattaw għall-emendi fil-leġiżlazzjoni komunitajra dwar it-tmiem ta' l-użu tal-kodiċi numerali. Hemm bżonn, għal raġunijiet ta' simplifikazzjoni, li dan il-perjodu tranżitorju jispiċċa fil-ħin li jidħlu fis-seħħ id-dispożizzjonijiet li jirrevedu r-regoli relatati mad-dokument amministrattiv uniku.
(6)
Il-miżuri li previsti f'dan ir-Regolament huma skond l-opinjoni tal-Kumitat ta’ l-istatistika f’dak li għandu x’jaqsam mal-kummerċ tal-prodotti ma’ pajjiżi terzi,
ADOTTAT DAN IR-REGOLAMENT:
Artikolu 1
Il-versjoni valida mill-1 ta’ Ġunju 2005 tan-nomenklatura ta’ pajjiżi u territorji għall-istatistiċi tal-kummerċ barrani tal-Komunità u statistiċi tal-kummerċ bejn l-Istati Membri hija stabbilita f'dan l-Anness.
Artikolu 2
Dan ir-Regolament għandu jidħol fis-seħħ nhar l-1 ta’ Ġunju 2005.
Madankollu, l-Istati Membri jistgħu jagħmlu użu mill-kodiċi numerali tat-tliet ċifri, li jidhru wkoll fl-Anness ta’ dan ir-Regolament, sakemm id-dispożizzjonijiet li jirrevedu l-Annessi 37 u 38 tar-Regolament tal-Kummissjoni (KEE) Nru. 2454/93 jidħlu fis-seħħ (3).
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-18 ta' Mejju 2005.